สั่งคงเข้มกวาดล้างยาเสพติดทุกพื้นที่ ย้ำต้องขยายผลเครือข่ายรายใหญ่
รองนายกรัฐมนตรีและรัฐมนตรีว่าการกระทรวงกลาโหม สั่งคงเข้มกวาดล้างยาเสพติดทุกพื้นที่ ย้ำต้องขยายผลเครือข่ายรายใหญ่พลโท คงชีพ ตันตระวาณิชย์ โฆษกกระทรวงกลาโหม เปิดเผยว่า พลเอก ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม กล่าวชื่นชมการทำงานของฝ่ายปกครอง ทหาร ตำรวจ และสำนักงานคณะกรรมการป้องกันและปราบปรามยาเสพติด ( ป.ป.ส.) ในการสกัดกั้นและปราบปรามยาเสพติด ทั้งพื้นที่ชั้นนอกและในเมือง เมื่อเดือนเมษายนที่ผ่านมา สามารถกวาดล้างยึดยาบ้าได้ถึง 30 ล้านเม็ด ยาไอซ์ 140 กิโลกรัม รวมทั้งเฮโรอีน ฝิ่น โคเคน และกัญชาแห้ง โดยเฉพาะมีการสกัดจับยึดยาเสพติดล็อตใหญ่กว่า 10 ล้านเม็ดในพื้นที่ภาคเหนือ อำเภอแม่จัน จังหวัดเชียงใหม่ และจับยึดยาบ้ากว่า 6 ล้านเม็ดได้ในพื้นที่กรุงเทพมหานคร พร้อมย้ำฝ่ายความมั่นคง ให้ตระหนักถึงปัญหายาเสพติด ที่ยังคงมีการกระจายตัวในชุมชน ซึ่งเป็นสาเหตุหลักของการก่อปัญหาอาชญากรรมลูกโซ่ และหลายครั้งผู้เสพก่อปัญหาต่อความปลอดภัยในชีวิตและทรัพย์สินของประชาชน รวมทั้งนักท่องเที่ยว ซึ่งกระทบภาพลักษณ์ของประเทศ จึงขอให้ทุกฝ่าย ร่วมกันคงความเข้มทั้งมาตรการสกัดกั้นและปราบปรามทุกพื้นที่อย่างต่อเนื่อง โดยให้ติดตามทั้งขบวนการขนย้ายและเครือข่ายผู้ค้ารายย่อย ที่กระจายตัวในพื้นที่ชุมชน โดยเฉพาะสถานบันเทิง พื้นที่ใกล้โรงเรียนและสถาบันการศึกษา พร้อมทั้ง ขอให้ ป.ป.ส. ต่อภาพเชื่อมโยงขยายผลเครือข่ายรายใหญ่ และบังคับใช้ทั้งมาตรการทางกฎหมายและการยึดทรัพย์ให้ถึงที่สุด ย้ำว่าจะไม่ปกป้องเจ้าหน้าที่รัฐที่เข้าไปเกี่ยวข้อง